
CAROL MARINELLI

Et frekt forslag

Oversatt av Barbro Tveite


Carol Marinelli fylte nylig ut et skjema hvor hun ble spurt om hvilket yrke hun hadde, og hun ble begeistret over endelig, etter alle disse årene, å kunne skrive «forfatter». Deretter måtte hun svare på hva hun gjorde når hun skulle slappe av, og etter å ha tygget på blyanten et øyeblikk, skrev hun det som var sant –«skriver». Det tredje spørsmålet lød: «Hvilke hobbyer har du?» Vel, hun hadde ikke lyst til å virke besatt, eller enda verre, kjedelig, så hun krysset fingrene på den ledige hånden og svarte «svømming og tennis». Men tatt i betraktning at kloret i svømmebassenget ødelegger stripene i håret hennes, og at det nærmeste hun har kommet en tennisracket de siste par årene, er å se på Australian Open, er jeg sikker på at du kan gjette det riktige svaret!








Til Anne og Tony.

Takk for all kjærlighet og støtte dere har gitt meg.

Det betyr så mye.

C xxxx


FØRSTE KAPITTEL

–Estelle, jeg lover at du ikke vil måtte gjøre noe annet enn å holde Gordon i hånden og danse…

–Og? sa Estelle og lukket boken hun leste, og kunne nesten ikke fatte at de hadde en samtale om dette, for ikke å snakke om at hun vurderte å gå med på Ginnys plan.

–Kanskje et lite kyss på kinnet eller munnen. Du må bare se ut som om du er vilt forelsket.

–I en sekstifireåring?

–Ja. Alle kommer til å tro at du bare er ute etter pengene hans. Og det er du. Ginny ble avbrutt av et forferdelig hosteanfall.

De to studentene delte leilighet. Tjuefem år gammel var Estelle noen år eldre enn Ginny, og hadde lenge lurt på hvordan Ginny kunne ha råd til bil og dyre klær, men nå hadde hun funnet svaret. Ginny jobbet for et svært eksklusivt eskortebyrå og hadde en fast klient –Gordon Edwards, en politiker som hadde en hemmelighet. Og det var grunnen til at Ginny kunne forsikre henne om at ingenting ville hende eller bli forventet av Estelle hvis hun gikk inn i Ginnys sted og ledsaget ham til et storslått bryllup samme kveld.

–Jeg vil måtte dele rom med ham.

Estelle hadde aldri delt rom med en mann. Hun var ikke spesielt sjenert eller reservert, men hun hadde ikke Ginnys selvtillit eller evne til å omgås alle mulige slags mennesker. Ginny syntes at helger var til for å gå på fester, klubber og puber, mens Estelle syntes at man tilbrakte den perfekte helg med å se på gamle kirker eller ruiner, og deretter kose seg på sofaen med en bok.

Ikke leke eskortepike!

–Gordon sover alltid på sofaen når vi deler rom.

–Nei. Estelle satte brillene på nesen igjen og vendte tilbake til boken. Hun prøvde å fortsette å lese om mausoleet til den første Qin-keiseren, men det var veldig vanskelig å gjøre det når hun var så bekymret for broren sin og han ennå ikke hadde ringt og fortalt om han hadde fått jobben.

Det var ikke tvil om at pengene ville komme godt med.

Det var lørdag formiddag i London, og bryllupet skulle finne sted samme kveld på et slott i Skottland. Hvis Estelle skulle dra, måtte hun begynne å gjøre seg klar nå, for de skulle fly til Edinburgh og deretter ta et helikopter til slottet.

–Vær så snill, sa Ginny. –Byrået er fortvilet over at de ikke kan skaffe noen på så kort varsel. Han kommer for å hente meg om en time.

–Hva kommer folk til å tro hvis de er vant til å se ham sammen med deg? spurte Estelle.

–Gordon tar seg av det. Han kommer til å si at vi kranglet, at jeg ville at vi skulle forlove oss eller noe sånt. Vi skulle uansett snart avslutte dette, nå som jeg snart er ferdig på universitetet. Gordon er en skjønn mann. Han må se ut som om han er heterofil –han kan ikke gå i dette bryllupet alene. Bare tenk på pengene!

Estelle kunne ikke slutte å tenke på pengene. Hvis hun dro i bryllupet, ville hun kunne betale avdrag på brorens boliglån i en hel måned, i tillegg til et par av regningene hans. Det ville gi Andrew og familien hans litt mer tid, og tatt i betraktning alt de hadde vært igjennom det siste året, og alt de fortsatt strevde med, kunne de virkelig ha bruk for det.

Andrew hadde gjort så mye for henne. Han hadde sørget for at livet hennes fortsatte så normalt som mulig da foreldrene deres døde da hun var sytten.

Nå var det Estelles tur til å gjøre noe for ham.

–Ok. Estelle pustet dypt inn og beslutningen var tatt. –Ring og si at jeg blir med.

–Jeg har allerede fortalt ham at du har gått med på det, innrømmet Ginny. –Estelle, ikke se sånn på meg. Jeg vet at du trenger pengene, og jeg orket ikke si til Gordon at jeg ikke hadde skaffet en erstatning.

Ginny studerte Estelle. Det lange, svarte håret hennes var samlet i en hestehale, den bleke huden var feilfri, og det var ingen sminkerester under de grønne øynene, for Estelle brukte sjelden sminke. Ginny prøvde å skjule det, men hun var mer enn litt nervøs for hvordan en sminket Estelle ville se ut, og om hun ville klare seg bra.

–Du må gjøre deg klar. Jeg skal hjelpe deg.

–Ikke kom nær meg med den hosten din, sa Estelle. –Jeg klarer det selv. Hun så på Ginnys tvilende uttrykk. –Vi kan alle se ut som en hore hvis vi må. Hun smilte og Ginny lo. –Men jeg har ikke noe å ha på meg. Ville noen legge merke til det hvis jeg lånte noe av deg?

–Jeg har kjøpt en ny kjole til bryllupet. Ginny gikk inn på soverommet sitt med Estelle etter seg.

Estelle måpte da hun så det tynne gullstoffet. –Skal den være under kjolen?

–Den er veldig flott på.

–På deg, kanskje, sa Estelle, for Ginny var mye slankere og hadde små bryster, mens Estelle hadde mer kurver. –Jeg kommer til å se ut som…

–Det er hele poenget, smilte Ginny. –Hvis du bare slapper av, kommer du til å få det morsomt.

–Det tviler jeg på, sa Estelle. Hun rullet opp håret med elektriske hårruller, og begynte å sminke seg mens Ginny fulgte nøye med. Gordon gikk for å være en kvinnejeger, og Estelle måtte se ut som om hun tilba ham, samtidig som hun var altfor ung for ham.

–Du må ta på mer foundation.

–Mer? Estelle følte det som om laget allerede var et par centimeter tykt.

–Og masse maskara.

Ginny så på mens Estelle tok ut hårrullene og håret falt i korketrekkere. –Ok, massevis av hårspray, sa Ginny. –Og Gordon kaller meg Virginia, hvis noen nevner meg.

Ginny blunket da Estelle snudde seg. Den grå øyenskyggen og maskaraen understreket øynenes grønnfarge, og sminken fremhevet de fyldige leppene. Ginny begynte å tro at Estelle ville klare dette.

–Du ser utrolig flott ut! Ta på deg kjolen.

–Kommer jeg ikke til å skifte der?

–Gordon har for stramt program. Når dere lander, kommer dere nok til å dra rett til bryllupet.

Kjolen var fullstendig ettersittende. Den var altfor avslørende, men likevel lekker.

Ginny måpte. –Jeg tror at Gordon kanskje kommer til å droppe meg.

–Dette er en engangsforeteelse, sa Estelle bestemt.

–Det samme sa jeg da jeg begynte i byrået, innrømmet Ginny. –Men hvis det går bra…

–Ikke tenk tanken engang, sa Estelle da en bil tutet utenfor.

–Det kommer til å gå bra, sa Ginny da Estelle hoppet høyt. –Du ser fantastisk ut. Jeg vet at du kommer til å klare dette.

Estelle vaklet på høye hæler ut av huset og mot bilen, livredd foran møtet med politikeren.

–Jeg har forbløffende god smak!

Gordon tok imot henne med et smil da sjåføren holdt opp døren og hun satte seg inn. Han var lubben, kledd i fulle skotske regalier, og fikk henne til å smile før hun hadde satt seg ordentlig til rette.

–Og du har mye penere ben enn meg! Jeg føler meg latterlig i kilt.

Han fikk henne til å slappe av med en gang.

Underveis til bryllupet forberedte de seg. –Vi traff hverandre for to uker siden, sa Gordon.

–Hvor da? spurte Estelle.

–På Dario’s…

–Hvem?

Gordon lo. –Du er visst helt uvitende. Det er en bar i Soho –et himmelrike for eldre, rike menn som vil treffe unge jenter.

–Herregud, stønnet hun.

–Jobber du? spurte Gordon.

–Deltid på et bibliotek.

–Det er kanskje best å ikke nevne det. Bare si at du jobber litt som fotomodell, foreslo Gordon. –Gi vage opplysninger, eller si at nå for tiden er det en heltidsjobb å gjøre Gordon lykkelig. Estelle rødmet og han la merke til det. –Jeg vet det. Fryktelig, ikke sant? Jeg har visst skapt denne forferdelige personen.

–Jeg er bekymret for at jeg ikke skal klare dette.

–Det kommer til å gå greit, sa Gordon.

De øvde på historien sin om og om igjen. Han spurte til og med etter broren og niesen hennes, og hun ble forbauset over at han visste om situasjonen deres.

–Virginia og jeg har blitt gode venner i løpet av det siste året, sa Gordon. –Det gikk innpå henne da broren din ble utsatt for den ulykken og barnet ble født med helseproblemer. Han klemte hånden hennes. –Hvordan går det med henne nå?

–Hun skal opereres.

–Bare husk på at du hjelper dem, sa Gordon.

Da de var kommet ut av helikopteret og gikk over gressplenen mot slottet, tok han hånden hennes, og det var hun takknemlig for. Han var virkelig hyggelig. Hvis de hadde truffet hverandre under andre omstendigheter, ville hun ha sett frem til denne kvelden.

–Jeg gleder meg til å komme inn i slottet, innrømmet Estelle. Hun hadde fortalt Gordon at hun studerte arkitekturhistorie.

–Det kommer ikke til å bli mye tid til å utforske slottet, sa han. –Vi kommer til å bli vist opp til rommet vårt, og da vil det bare være tid til å fikse litt på fasaden før vi går ned til vielsen.

–Ok.

–Og husk at på denne tiden i morgen er alt over, og du trenger ikke å treffe noen av dem igjen.


ANDRE KAPITTEL

Måkeskrik og musikk i det fjerne vekket ikke Raúl; i stedet var dette lyder som beroliget ham da han våknet fra en vond drøm. Han lå der med bankende hjerte og sa til seg selv at det bare var en drøm, men han visste at det var et minne som hadde skaket ham opp så han våknet.

Yachtens svake vugging fikk ham nesten til å sovne igjen, men så husket han at han skulle møte sin far.

Raúl tvang opp øynene og stirret på det blonde håret på puten sin.

–Buenos días, kurret hun.

–Buenos días, svarte Raúl, men istedenfor å bevege seg mot henne, snudde han seg over på ryggen.

–Hvilket klokkeslett skal vi dra til bryllupet?

Raúl lukket øynene. Han hadde ikke invitert Kelly til å bli med ham i bryllupet, men det var problemet med å være sammen med sin personlige assistent –hun visste hva som stod i avtaleboken. Bryllupet skulle finne sted i kveld i det skotske høylandet. Kelly trodde tydeligvis at noen uker borte fra kontoret hans og i sengen hans betydde at hun automatisk var invitert.

–Vi snakker om det senere, sa Raúl og så på klokken. –Nå må jeg møte min far.

–Raúl… Kelly snudde seg mot ham med en megetsigende bevegelse.

–Senere, sa han og reiste seg fra sengen. –Jeg skal være der om ti minutter.

–Det ville ikke ha stoppet deg før.

Han gikk opp på dekk, og tråklet seg gjennom alle bevisene på nok en vill Raúl Sanchez Fuente-fest. En stuepike var allerede i gang med å rydde opp, og hun vinket muntert til Raúl.

–Gracias, sa hun da han gav henne en betydelig bonus uten å be om unnskyldning for rotet. Hun hadde ikke noe imot utskeielsene hans –Raúl betalte og behandlet henne godt, i motsetning til eierne av noen av de andre yachtene.

Raúl gikk langs Puerto Banús-marinaen, der yachten hans lå fortøyd. Her hørte Raúl hjemme. Til tross for sin dekadente livsstil passet han inn her, for han var ikke den villeste. Han kunne høre lyder fra en fest som fortsatt pågikk, og det minnet ham på hvorfor han elsket dette stedet. Det var sjelden stille her. Marinaen var full av luksuriøse yachter og latterlig dyre biler, og stinket av penger. Raúl –ustelt, ubarbert og utrolig vakker –gled godt inn.

Et par turister som vaklet hjemover fra en klubb, dultet i hverandre da Raúl passerte, og prøvde å komme på hvem han var. For han var like kjekk som en hvilken som helst filmstjerne, og det var tydelig at han var noen. Det var vanlig å gå rundt og kikke på folk i Puerto Banús, for blant turistene og de fastboende var det også rike, berømte og beryktede mennesker.

Raúl tilfredsstilte to av disse tre kravene –skjønt han var berømt i forretningsverdenen.

Enrique, sjåføren hans, ventet på ham, og de kjørte den korte turen til Marbella-kontoret til De La Fuente Holdings. Han tvilte ikke på hva faren ville snakke med ham om, men han tenkte på det Kelly nettopp hadde sagt.

–Det ville ikke ha stoppet deg før. Før hva da? spurte Raúl seg selv.

Før han mistet interessen?

Før jakten var over?

Før hun antok at de skulle være sammen på en lørdagskveld?

Raúl var en øy.

En øy med hyppige gjester og verdenskjente fester, en øy med evig sol og ubegrenset luksus, men en som foretrakk gjester som ikke ble lenger enn de var velkomne, og bare tillot det overfladiske. Ja, Raúl var en øy, og han hadde tenkt å forbli det. Han ønsket ikke å la noen komme for tett innpå seg.

Han ville aldri mer være ansvarlig for et annet menneskes hjerte.

–Det tar ikke lang tid, sa Raúl til Enrique da han gikk ut av bilen.

Han så ikke frem til denne samtalen, men faren hadde insistert på at de skulle møtes denne morgenen, og Raúl ville bare få det overstått.

–Buenos días. Han hilste på Angela, farens personlige assistent. –Hva gjør du her på en lørdag? spurte han, for Angela pleide å fly hjem til familien sin i helgen.

–Jeg prøver å få tak i en viss spanjol som sa at han skulle være her klokken åtte, skjente Angela mildt på ham. Hun var den eneste kvinnen som kunne slippe unna med å irettesette ham. Hun var i femtiårene, og hadde vært ansatt i firmaet så lenge Raúl kunne huske. –Jeg har forsøkt å ringe deg.

–Batteriet er flatt.

–Vel, før du snakker med din far, må jeg gå igjennom avtalene dine.

–Senere.

–Nei, Raúl. Jeg flyr hjem snart. Dette må gjøres nå. Vi må også finne en ny personlig assistent til deg –fortrinnsvis en som du ikke synes er tiltrekkende. Husk at jeg begynner permisjonen min om noen få uker. Hvis jeg skal lære opp en for deg, må jeg begynne nå.

–Velg en, da, sa Raúl. –Og du har rett; det er kanskje best om det er en som jeg ikke synes er tiltrekkende.

–Endelig! sukket Angela.

Etter å ha fått det påpekt flere ganger, innså Raúl endelig at å blande forretninger og fornøyelser hadde konsekvenser, og å ligge med sin personlige assistent var kanskje ikke så lurt.

Hva var det med kvinner? undret Raúl seg. Etter noen få uker bestemte de, akkurat som Kelly nå hadde gjort, at hyppige stevnemøter og sex ikke var nok. De ville være den eneste, de ville bli inkludert, de ville at han skulle forplikte seg –noe Raúl nektet. Kelly ville få en annen jobb i firmaet, eller få et sjenerøst sluttvederlag, hvis hun foretrakk det.

–Alt er ordnet med reisen din i dag, sa Angela. –Tenk at du skal gå i kilt.

–Jeg kler kilt, sa Raúl smilende. –Donald har bedt alle mannlige gjester å komme i det. Jeg er æresskotte, vet du! Han hadde studert i Skottland i fire år, kanskje de beste fire årene i livet hans, og vennene han hadde fått der, hadde han fortsatt kontakt med.

Unntatt en.

Ansiktet ble hardt da han tenkte på ekskjæresten sin, som kom til å være der. Kanskje han likevel skulle ha tatt med seg Kelly, eller han kunne ankomme alene og flørte med en av de gamle flammene sine, bare for å irritere Araminta.

–Vel, la oss få det unnagjort.

Han gikk mot kontoret til faren, men Angela ropte ham tilbake. –Det er kanskje lurt å drikke en kopp kaffe før du går inn til ham.

–Det trengs ikke, sa Raúl. –Jeg vil få dette overstått og så gå til Sol’s og spise frokost. Han elsket lørdagsmorgener på Sol’s –en flott kafé ved havnen, hvor du raskt ble avvist hvis du ikke var blant de vakreste. Av folk som Raúl brydde de seg ikke engang med å ta betalt. De ville ha ham som kunde, de ville ha energien som han brakte til stedet.

–Gå og stell deg litt, så kommer jeg inn med kaffe og en ren skjorte.

Jo, Angela, var den eneste kvinnen som kunne slippe unna med å snakke til ham på den måten.

Raúl gikk inn på det enorme kontoret sitt, som var mer som en luksuriøs hotellsuite. I tillegg til kontoret var der et soverom, og begge rommene var i flittig bruk. Han var fristet til å legge seg nedpå litt, for han hadde bare sovet i to eller tre timer. Men han gikk inn på badet, og skar en grimase da han så seg selv i speilet. Han skjønte hvorfor Angela hadde insistert på at han skulle stelle seg før han møtte faren.

De svarte øynene var blodskutte. Han hadde glemt å barbere seg dagen før, så nå var det to dagers skjeggvekst på den sterke kjeven. Det vanligvis perfekte, svarte håret var bustete, og leppestiften på kragen hadde ikke den fargen som Kelly hadde hatt på seg i går.

Han så absolutt ut som den utsvevende playboyen faren beskyldte ham for å være.

Raúl tok av seg på overkroppen og skvettet vann i ansiktet. Han ropte ut en takk til Angela da han hørte henne si at hun hadde satt en kopp kaffe på skrivebordet, og gikk ut midt under barberingen. Angela var muligens den eneste kvinnen som ikke rødmet ved synet av ham uten skjorte –hun hadde jo sett ham med bleie på. –Og takk for at du fikk meg inn hit før jeg treffer min far.

–Ingen årsak. Hun smilte. –Det er en ren skjorte på kontoret ditt.

–Vet du hva han vil snakke med meg om? fisket Raúl. –Skal han gi meg nok en lekse om at jeg må slå meg til ro?

–Jeg er ikke sikker. Først nå ble Angela rød i kinnene. –Raúl, vær snill og lytt til det din far har å si. Dere må ikke krangle nå. Din far er syk…

–Det at han er syk, gjør ikke at han har rett.

–Nei, sa Angela forsiktig. –Men han er glad i deg, selv om han ikke har lett for å vise det. Lytt til ham. Han er bekymret for at du skal måtte takle ting alene… Angela så at Raúl rynket pannen, og stoppet.

–Jeg tror du vet hva dette dreier seg om.

–Raúl, jeg ber deg bare om å lytte. Jeg holder ikke ut å høre på at dere krangler.

–Ikke vær bekymret, sa Raúl vennlig. Han likte Angela; hun var det nærmeste han hadde en mor. –Jeg har ikke tenkt å krangle, men som trettiåring behøver jeg ikke å bli fortalt når jeg skal gå til sengs, og i hvert fall ikke hvem jeg skal gå til sengs med.

Han fortsatte å barbere seg. Han hadde ikke tenkt å la seg diktere. Men ville det gjøre noe å la faren tro at han kanskje var i ferd med å slå seg til ro? Faren var tross alt i ferd med å dø.

–Ønsk meg lykke til, sa Raúl da han gikk forbi Angela for å treffe faren. Han så anspentheten i ansiktet hennes. –Det kommer til å gå fint, forsikret han. –Hør her… Han visste at Angela ikke ville la være å fortelle en nyhet til faren. –Jeg er sammen med en, men jeg vil ikke at han skal la seg rive med av begeistring.

–Hvem? spurte Angela storøyd.

–Bare en gammel flamme. Vi møttes tilfeldig igjen. Hun bor i England, men jeg treffer henne i bryllupet i kveld.

–Araminta!

–Stopp der… Raúl smilte. Det var alt som trengtes. Han visste at frøet var sådd.

Han banket på farens dør og gikk inn.

Det skulle ha vært flammer der, tenkte han etterpå. Eller lukten av svovel. Egentlig skulle det ha luktet bensin, og det skulle ha vært et brak fulgt av stillhet. Det skulle i hvert fall ha vært et varsel da han gikk inn døren, om at han var på vei inn i helvetet igjen.


TREDJE KAPITTEL

Estelle følte det som om alle visste hvilken bedrager hun var.

Hun lukket øynene og trakk pusten dypt. De stod i hagen og ventet på å bli ført til plassene sine.

Hvorfor hadde hun gått med på dette?

Du vet hvorfor, sa hun til seg selv, og besluttsomheten økte.

–Går det greit, elskling? spurte Gordon. –Vielsen begynner snart.

Han hadde vært hyggelig hele tiden, akkurat som Ginny hadde lovet at han ville være.

–Ja, sa Estelle og holdt litt fastere i armen hans, akkurat som Gordon hadde bedt henne om.

–Dette er Estelle.

Gordon presenterte henne for et par, og Estelle så at kvinnen hevet øyenbrynene svakt.

–Estelle, dette er Veronica og James.

–Estelle. Veronica nikket, og trakk snart James med seg videre.

–Du er flink, sa Gordon, klemte hånden hennes og dro henne vekk fra de andre gjestene, så de kunne snakke sammen uten at noen hørte det. –Kanskje du bør smile litt mer, foreslo han vennlig. –Og jeg vet at det krever et stort skuespillertalent, men kunne du prøve å se ut som om du er litt mer forgapt i meg? Jeg har det forferdelige ryktet mitt når det gjelder kvinner å ta hensyn til.

–Selvfølgelig, sa Estelle mens hun hakket tenner.

–Den homofile og jomfruen, hvisket Gordon inn i øret hennes. –Om de bare visste det!

Estelle sperret forskrekket opp øynene, og Gordon ba om unnskyldning. –Jeg prøvde bare å få deg til å smile, sa han.

–Jeg fatter ikke at hun fortalte deg det!

Estelle var forferdet over at Ginny hadde fortalt ham noe så personlig og følsomt. Ginny syntes det var utrolig morsomt at Estelle aldri hadde ligget med noen. Det var ikke et bevisst valg. Det skyldtes mer at foreldrenes død hadde vært et så stort sjokk at hun hadde flyktet inn i lekser og bøker. Da hun endelig kom over den verste sorgen, hadde hun følt det som om hun befant seg to skritt bak sine jevnaldrende. Klubber og fester hadde virket overfladiske. Det var gamle ruiner og bygninger som fascinerte henne, og når hun møtte menn hun likte, fikk hun alltid panikk for at de skulle tro at jomfrudommen betydde at hun var på jakt etter en ektemann. Det hadde blitt et stadig større problem.

Nå virket det som en vits!

–Virginia sa det ikke på en ondskapsfull måte. Gordon virket fortvilet over å ha gjort henne opprørt. –Vi bare snakket en kveld. Jeg skulle ikke ha nevnt det.

–Det er ok, sa Estelle. –Jeg er visst en raritet.

–Vi har alle våre hemmeligheter, sa Gordon. –Og i kveld må vi begge to skjule dem. Jeg vet hvor vanskelig det var for deg å gå med på dette, men jeg lover deg at du ikke har noe å være nervøs for. Jeg kommer snart til å være lykkelig gift.

–Jeg vet det, sa Estelle. På flyet hadde Gordon fortalt henne om kjæresten sin gjennom mange år, Frank, og planene de hadde lagt. –Jeg orker bare ikke de misbilligende blikkene og at alle tror at jeg er ute etter pengene dine. Selv om det er hele poenget.

–Blås i hva andre synes, sa Gordon.

Det var det samme som hun sa til Andrew, som var flau over å sitte i rullestol. –Du har rett.

Gordon løftet på haken hennes, og hun smilte til ham. –Det var bedre, sa Gordon. –Vi skal komme oss igjennom dette sammen.

Så Estelle gjorde sitt beste for å se forgapt ut og overså de misbilligende blikkene, og hun hadde akkurat begynt å slappe av da han ankom.

Inntil det øyeblikket hadde Estelle trodd at det var bruden som ville gjøre en stor entré, og det var ikke synet av et helikopter som landet som fikk folk til å snu seg –helikoptre hadde landet regelmessig etter at Estelle kom dit –nei, det var mannen som kom ut av det, som alle stirret på.

–Du store min! Kvelden ble akkurat interessant, sa Gordon da den utrolig flotte mannen gikk mot forsamlingen.

Han var høy, det tykke, svarte, skinnende håret var børstet bakover, og han så mutt ut. Med sine sydeuropeiske farger burde han ha sett malplassert ut iført kilt, men i stedet så han ut som om han var født i den. Med smale hofter og lange lemmer, men også muskuløs, kunne han absolutt bære den.

Han kunne båret meg vekk her og nå, tenkte Estelle dristig –og dristige tanker var sjeldne for henne.

Hun betraktet ham mens han tok imot en whisky fra en servitør og deretter ble stående stille. Han virket fjern og annerledes enn alle de andre tilstedeværende. Til og med kvinnene som strømmet mot ham, ble raskt avvist, som om han når som helst kunne komme til å gå sin vei.

Så møtte han øynene hennes.

Estelle forsøkte å se bort, men hun klarte det ikke.

Øynene hans så nedover gullkjolen, men ikke på den misbilligende måten som Veronicas hadde gjort det. Imidlertid var de ikke anerkjennende heller. De var bare vurderende.

Hun rødmet da øynene hans flyttet seg til den sekstifireårige ledsageren hennes, og hun hadde lyst til å korrigere ham –fortelle ham at den fyldige mannen med rødt ansikt som strevde med varmen i den tykke kilten og jakken, ikke var elskeren hennes. Men det kunne hun selvfølgelig ikke.

–Øyne kun for meg, elskling, minnet Gordon henne på. –Skjønt ingen ville klandre deg for å se på ham. Han er helt himmelsk.

–Hvem? Estelle prøvde å late som om hun ikke hadde lagt merke til den fremmede –Gordon betalte henne jo godt for å være her –men hun lurte ham ikke.

–Raúl Sanchez Fuente, sa Gordon lavt. –Jeg støter av og til borti ham ved sosiale anledninger. Han eier alt utenom moral. Den drittsekken ser til og med flott ut i kilt. Han eier hjertet mitt –ikke at han vil ha det. Estelle kunne ikke la være å le.

*

Raúls øyne gled dovent over gjestene. Han satte spørsmålstegn ved beslutningen om å dra hit. Han trengte adspredelse i kveld, men da han hadde tenkt på de gamle flammene som han kunne komme til å møte, hadde han tenkt på brystene og midjene som de hadde vært for flere år siden, som om klokken hadde stoppet da han studerte. I stedet hadde viserne beveget seg.

Der var Shona. Det lange, røde håret hennes var nå klippet kort, og hun stod ved siden av en veik fyr. Øynene deres møttes, hun rødmet ukledelig og så rasende på ham, som om den lidenskapelige tiden de hadde delt, kunne bli visket bort av gifteringen hennes.

Men han visste at hun husket.

–Raúl.

Han rynket pannen da han så Araminta komme gående mot ham. Hun hadde det usikre smilet som Raúl kjente altfor godt, og det fikk varselklokkene til å ringe –for midlertidig distraksjon var det han trengte i kveld, ikke desperasjon.

–Hvordan står det til?

–Ikke så verst, sa hun, og fortalte ham deretter om den forferdelige skilsmissen sin, at hun nå var enslig, at hun hadde tenkt ofte på ham helt siden bruddet, at hun hadde gledet seg til å treffe ham i kveld, og at hun hadde angret på hvordan det hadde gått med dem.

–Jeg sa til deg at du ville komme til å gjøre det. Sentimentalitet var ikke Raúls greie. –Nå får du unnskylde meg. Jeg må ta en telefon.

–Vi snakkes mer senere, ikke sant?

Han hørte håpet i stemmen hennes, og det irriterte ham.

Var han god nok for faren hennes nå? Rik nok? Etablert nok?

–Vi har ikke noe å snakke om.

Han så ikke engang etter henne da hun kom med et lite hikst og gikk sin vei.

Hva i alle dager gjorde han her? Han skulle ha gjort seg klar til å feste på yachten sin. Det var ikke akkurat ubegrenset med kvinner på dette slottet i det skotske høylandet. Og etter det Raúl hadde fått vite samme morgen, hadde han ikke lyst til å være alene.

Han grep hardere rundt whiskyglasset. Det var først nå at den fulle betydningen av det faren hadde fortalt ham, begynte å gå opp for ham.

Så dystre var tankene hans at han vurderte å dra sin vei. Men så fikk han se et hode med mørkt hår og utrolig lys hud. Hun så nervøs og usikker ut, og det var uvanlig for tøytene til Gordon. De pleide å være frempå og selvsikre.

Han så henne inn i øynene, og nå var det bare en kvinne han ønsket at skulle komme gående mot ham –men hun holdt et fast tak i armen til Gordon.

Hun tilbød ikke bare distraksjon –hun tilbød glemsel. For første gang siden samtalen med faren glemte han den.

Kanskje han skulle bli. I hvert fall til etter vielsen…

En stemme fylte luften og informerte gjestene om at vielsen snart skulle begynne, og de ble bedt om å sette seg.

*

–Kom igjen. Gordon tok hånden til Estelle. –Jeg elsker brylluper.

–Jeg også. Estelle smilte.

Hagen var opplyst av fakler, og det var satt ut stoler. Med slottet som bakgrunn så det fantastisk ut, og Estelle gav slipp på skyldfølelsen og bestemte seg for å ha det hyggelig. Hun hadde fløyet med helikopter for første gang i sitt liv, hun skulle overnatte i et vakkert slott i det skotske høylandet, og å prate med Gordon var en fornøyelse.

–Donald sier at Victoria er veldig nervøs, fortalte han henne da de hadde satt seg.

–Jeg gleder meg til å se hva hun har på seg, sa Estelle.

Akkurat da hun endelig begynte å slappe av, musikken endret seg og de reiste seg, snudde hun seg for å få et første glimt av bruden –bare for å oppdage at Raúl satt bak henne.

Rett bak henne.

Det burde ikke spille noen rolle, sa Estelle til seg selv. Det var bare en tilfeldighet. Men til og med tilfeldighet var et for sterkt ord; han måtte jo sitte et sted. Hun var bare svært bevisst på at han var der.

Hun prøvde å konsentrere seg om bruden mens hun gikk mot Donald. Victoria så fantastisk ut i en enkel, hvit kjole. Donalds smil da bruden gikk mot ham, fikk også Estelle til å smile –men ikke lenge. Hun kjente øynene til Raúl brenne på skulderen, og litt senere var det som om hodebunnen stod i brann. Hun var sikker på at øynene hans hvilte på hodet hennes.

Hun gjorde sitt beste for å konsentrere seg om seremonien. Den var veldig romantisk. Så romantisk at da de kom til «i gode og i onde dager», fikk hun tårer i øynene da hun tenkte på bryllupet til broren Andrew for litt over et år siden.

Hvem kunne ha visst hvilke harde slag skjebnen hadde i vente for ham og hans gravide brud, Amanda?

Gordon presset et lommetørkle inn i hånden hennes.

–Takk. Estelle smilte gjennom tårene, og Gordon klemte hånden hennes.

*

Spar meg for krokodilletårene, tenkte Raúl. Det hadde vært det samme med den forrige kjæresten til Gordon –hva var det hun het? Raúl smilte for seg selv, akkurat som han hadde gjort da de ble presentert for hverandre.

Virginia.

Men denne nye kjæresten var nydelig. Kvinner med ravnsvart hår var ingen sjeldenhet der Raúl kom fra, og derfor foretrakk han en blondine –og for variasjon, to blondiner!

I natt ville han ha ravnsvart.

Snu deg, tenkte Raúl, for han ville møte de øynene igjen. Han så skuldrene hennes stivne og nakken bøye seg litt, som om hun var klar over, men strittet imot, befalingen hans.

*

Å, som hun strittet imot.

Estelle satt stiv, og stod på samme måte da seremonien var over og brudeparet sendte duer av gårde. Menneskemengden mumlet og pekte og snudde seg for å se etter dem.

Motvillig snudde hun seg også, og tenkte hjelpeløst at hun måtte se oppover da to svarte dammer inviterte henne til å hoppe uti. Hun burde, som alle andre, løfte blikket og se på at duene fløy vekk. I stedet så hun på ham.

*

Hvorfor i helvete er du sammen med ham? ville Raúl spørre om.

Hvorfor i helvete er du sammen med en mann som kanskje er tre ganger så gammel som deg?

Selvfølgelig visste han svaret.

Penger.

Og da visste Raúl hva han skulle gjøre –visste svaret på dilemmaet som han hadde blitt tvangsfôret med til frokost.

Han smilte og betraktet henne mens hun for sent så opp mot himmelen. Og han så på den bleke halsen hennes og ville plassere munnen sin der.

*

En sekkepipeblåser førte dem tilbake til slottet. Han gikk foran henne og Gordon. Hælene til Estelle sank ned i gresset, men det var ingenting mot følelsen av å drukne i kvikksand da hun så inn i øynene til Raúl.

Hun ville løpe bort til ham og be ham om å la henne være i fred. Men han hadde ikke gjort noe. Han så seg ikke engang over skulderen. Han bare pratet med en annen gjest.

*

Med fullt overlegg overså Raúl henne. Han snudde ryggen til og snakket med Donald, ba en gammel venn om en tjeneste, og flørtet litt med et par gamle venner –men hele tiden visste han at øynene hennes stadig vekk søkte hans.

Raúl visste nøyaktig hva han gjorde, og han visste nøyaktig hvorfor.

Å blande forretninger og fornøyelser hadde skapt problemer for Raúl tidligere.

I kveld var det plutselig løsningen.

